ToekomsVenster: ’n Oop teks vir 2020Foto: Fotografierende/Unsplash.com Mag ons nog vir ŉ dag of drie, selfs vyf, die gedagte aan ŉ nuwe jaar in oënskou neem asseblief. Ek is seker jy sal my dit nie verkwalik nie. Jy sal ook onthou dat ons aansluit by interessanthede en menings wat in die media gelug word. Baie daarvan herinner ons aan groot Evangeliese waarhede. Die bekende Wilhelm Jordaan skryf sy rubriek onder die opskrif – “Skryf so saam aan die nuwe jaar se oop teks”. Hy verwys na drie ingesteldhede wat in die harte van mense mag leef met betrekking tot die jaar 2020, ook waar ons in sy woorde nog in die “voorportaal” van die nuwe jaar verkeer. Enersyds kan ons redeneer dat alles net slegter sal gaan in 2020. Uitsiglose pessimisme, sê hy. Tog lewe so baie mense met hierdie ingesteldheid. Die tweede is dat dit darem nie slegter sal gaan as in 2019 nie maar self geen voorneme het om iets te doen om dinge beter daaruit te laat sien nie. Die derde hang daarmee saam: ŉ neutrale, op die afstand staan en onbetrokke bly mentaliteit, ongeag wat ook al gebeur. Hy nooi sy lesers om anders te dink met die oog op 2020. Sien die lewe as ŉ “oop teks” waarvan ons die medeskrywers is. So help jy skryf aan 2020. Dit is darem ŉ raakvat perspektief op die toekoms en inderdaad so Evangelies as wat jy kan kry. Dit herinner my aan die pa wat sy seun wingerd toe stuur. Ek hoor Jesus wat Petrus maan om sy skape op te pas. Ek hoor Jesaja aanmeld vir diens. Jabes is entoesiasties oor sy groter grondgebied. Paulus se reikhalsende verlange eggo in my ore. Ons mag nie swartgallig en negatief, ongelowig wees nie. Christene het die Gees van God in hulle. Hulle word geroep om ŉ verskil te maak. Sal jy vandag begin om inhoud te gee aan die “oop teks” van ‘n ontvouende toekoms?